gentaiscool/nusaparagraph_topic huggingface dataset:
Kisah nang jeru kitab suci iku biasane ancene dilebokno kanggo pengalaman utow contoh wong sing moco nang jaman sing ate teko. Lah sing jenenge kisah utowo cerito nang jero kitab suci iku opo? yaiku cerito sing ancene dijipek teko ceritone uripe wong jaman biyen sing iso nguwei pengalaman utow ilmu mboh iku elek, utowo apik supoyo wong sing moco iku ngerti endi sing bener ambek endi sing salah. Dadi cerito utowo kisah sing ono nag jero kitab suci iku ancene bener-bener kedadean nyoto sing tau dialami ambek wong jaman biyen sing kudune iso nguwei pengalaman nang uwong-wong jaman saiki utowo jaman sing ate teko. Mangkane kadang cerito utowo kisah sing ono nang jero kitab suci iku maeng cocok ambek kondisi saiki.

Topic: religion
Olahraga ekskul sing paling akeh disenenge bocah yaiku Basket. Olahraga iki disenengi soale bocah-bocah sing maen ora kruntelan polahe sing maen mok saitik, sak kelompok iku mok ono limo wonge. Mari ngunu olahraga basket iku duwe cara sing seje ambek liyane masio iku gowo bal podo ambek bal-balan. Nah tekni-teknik iku koyok Dribbling sing artine podo ambek giring bal, biasane teknik iki ancene gelek digawe pas isek latihan. Terus pas giring bal maeng drijine iku maeng kudu dibukak sak ombo-ombone. Terus posisi awake barang iku kudu ngendek ambek dengkule iku rodok ditekuk, tapi gegere iku lurus ambek motone masih mengarep. Iku maeng mok sebagian teknik sing ancene gelek digawe latihan.

Topic: sports
Senajan wong desa iki seneng gotong-royong, wong desa iki uga nduwe kebiasaan sing elek. Kebiasaan iki yaiku ngurusi urusan pribadi wong liya lan seneng nggunem ning mburi. Wong desa iki saking dhuwure jiwa sosial, malah ndadekake lali karo kepiye carane ngadepi wong liya. Ning desa uga ana wong sing isih nduwe pemikiran sing kurang berkembang kaya luwih becik mangan ora mangan sing penting kumpul. Dadine, para warga iki ora ana sing metu sak desa kanggo lunga kerja ning kutha. Ora ana sing bisa mbangun desa lan kudu ana wong sing berpendidikan sing bisa ngarahake wong desa, nanging kadhang wong iki malah dianggep keminter.

Topic: slice of life
Ritual Ma’nene iku salah siji tradisi sing dilakoni wong nang suku Toraja ndek Sulawesi Selatan. Tradisi iki yaiku ngeresikno jenazah sing wes mati puluhan tahun utowo ratusan tahun utowo sing wes dadi mumi. Ritual sing siji iki bener-bener sek dijogo banget karo masyarakat suku Toraja. Nang tradisi iki, sak rumpun keluarga ngelakoni pembersihan mumi leluhur sebagai garis keturunane. Rangkaian ritual Ma’nene iki gak mek ngresikno mumi leluhur, tapi onok sing liyane sisan. Biasane sak rumpun keluarga ngadakno acara gede-gedean sing carane ngorbano hewan, contohe koyok babi utowo kebo, ritual buka kuburan sing isine mumi leluhur sing jenenge Pa’tene, dan kegiatan liyane maneh.

Topic: culture & heritage
Sebagian menungso nang dunyo iki nduwe uwong sing dianggep dadi sahabat. Sahabat iku ngerujuk nang konco sing cuedek pol ambek siji individu. Rasa cedek iki nggowo hubungan wong iku ambek sahabat e dadi luwe intim timbang ambek konco liyane. Wong iku biasane bakal berbagi kasih sayang ambek satu sama lain. Sak liyane iku, mereka bakal nduwe keyakinan dan nilai-nilai kehidupan sing podo. Hal iku sing marakno mereka isok cocok dan tambah cedek. Komunikasi sing berlangsung antara sepasang sahabat iku biasane luwe intens. Mulai teko hal sepele sampe hal penting iku isok diomongno bareng. Karakteristik sahabat sing apik iku mulai teko selalu onok, pendengar sing apik, marakno aman dan nyaman, nduwe sikap empati, ambek nduwe sikap sing bijak pas ngadepi pertengkaran.

Topic: slice of life
Wong kang nyambut gawe ning kantor gedhe, bocah sekolah, uga kaluwarga kang omahe magrung-magrung mesthine wis saben mbendinane nemoni andha. Udu andha kang nggo menek, ananging andha kanggo munggah midhun nyambungke lantai siji, loro, lan liane. Munggah midhun andha isa dadi sarana ulah raga kang entheng lho! Wong ora prelu ngetokake dhuit lan kemringet nemen kamangka munggah midhun andha wis ngobahke awak. Mula kuwi, kanca-kanca yen ana lift yen awake ijeh sehat aja milih numpak lift. Biasane wong wegah munggah utawa midhun liwat adha alesan alesane amarga ngguwang wektu, suwi. Nanging sejatine mung amerga kesel lan males. Kanca-kanca kang kerja ing kantoran biasane alesan ora isa ulah raga amarga ra ana wektu. Nah, ayo cara iki dijijal ben awakr isa terus sehat.

Topic: sports
Bosen mangan iwak dori ditepung? Ayo nyoba variasi masakan dori sing liyane. Carane yo guampang. Bahan-bahan sing dibutuhno iku dori fillet, saos tiram, kecap manis, jeruk nipis, karo lada bubuk. Pertama, dori dicuci disik nganggo jeruk nipis cek gak amis pas dipangan. Mbari ngono nggawe bumbu marinasine disik. Saos tiram, kecap manis, karo lada dicampur dadi siji. Terus olesno bumbu iku nang iwak dori terus dijarno sekitar 20 menitan sampe ngeresep.  Siapno teflon anti lengket, terus lebokno dori sing wes dimarinasi mau. Masak dori sambil dibolak balik alon cek gak ajur. Nek dorine wes keroso padet, iku tandane wes mateng. Dori saus tiram wes siap disajekno.

Topic: food & beverages
Dino iki, aku melu gawe nonton basket nang DBL. Onok alesane aku sampe mbelani nang DBL, soale tim basket sekolahku tanding nang kono. Mbasio rombongan sekolah berangkat ket sekolah numpak bus, aku berangkat dewe diterno supirku numpak mobil. Untung ae pas aku tutuk kono, rombongan sekolah iku wes tutuk sisan dadi aku gak koyok arek ilang dewean nang DBL. Berhubung tim basketku wes kate tanding, kabeh langsung melbu tribun dan isok ndelok nek tim basketku wes pemanasan. Gak suwe, pertandingan dimulai dan aku karo rombongan sekolahku mau rame-rame bengak-bengok gawe dadi supporter. Tapi sayange, nang pertandingan dino iki, tim basket sekolahku kalah, dadi gak isok melbu nang babak semifinal.

Topic: sports
Tambah tuwo mahasiswa, tambah akeh ae tugas sing kudu dicandak. Opo maneh pas semester 5 iki, tugase gak karu-karuan. Wes ngono, atek ketambahan ngurusi HIMA jurusanku dewe. Akehe garapan sing kudu dicandak marakno aku dadi stres dewe. Rasane pingin refreshing, tapi gak bakal tenang soale kerjaan mau durung kegarap. Akhire tak putusno minggu iki aku bakal marikno tugas kuliah, mbari ngono aku kate pesen sak pan pizza sing guede. Dan sesuai perkiraan, tugas iku kabeh wes mari. Aku langsung ngeleset dan mesen pizza teko Gofood. Gak suwe, pizza gede iku teko. Mergo wes kepalang stres, aku langsung ngentekno sak pan pizza gede iku dewean. Mbari entek mangan iku, rasane isok luego puol.

Topic: slice of life
Nandur iku asline gampange pol, tapi iku kanggo wong sing ngerti, nag kanggo wong sing ora ngerti yo mesti bingung mergane ora ngerti carane. Asline nandur iku karek delok opo sing ditandur disek, soale seje barang sing ditandur yo seje oleh nandur. Nah kabeh iku yo ora angger nandur. Contohne nag nandur menyok, nandur menyok iku gampange megilan, karek ditugeli wite menyok sing isek teles, terus diencepno nang lemah sing teles maeng maeng, tapi lemahe maeng ora oleh kakean banyau, soale nag kakean banyu tambah ora terik tapi maleh dadi bosok. Nah iku kan termasuk salah sijine nandur tanduran, tapi tanduran sing ono uwite terus uwohe iku maeng nang ngisore lemah.

Topic: slice of life
Hipotermia kuwi yaiku kondisi fisik menungsa sing mudhun kanthi ning isor wates normal, yaiku ning isor 35 derajat. Suhu iki marai wong ngerasa kadhemen lan ngerasa awake kaya ditusuk jarum saking larane. Kamangka, hipotermia iki bisa ngerusak fungsi-fungsi organ vital kaya jantung lan sistem pernapasan lan bisa nyebabake kematian. Penyebab Hipotermia iki yaiku cuaca sing adhem lan menungsa ora bisa ngendaliake awake. Hipotermia iki bisa marai wong kelangan fungsi aliran getih kaya sikil, jenthik, lan tangan dadi ireng amarga aliran getih iki ora lancar. Yen bisa diselametake, penderita hipotermia iki biyasane bisa kena amputasi amarga sikil sing kena kuwi wis ora bisa berfungsi. 

Topic: slice of life
Semenjak aku terjun nang dunyo fotografi, aku dadi luamyan akeh eroh tentang jenis kamera dan jenis opo sing cocok gawe keperluan tertentu. Mergo iku, akeh sisan koncoku sing takon perkoro jenis kamera. Sing paling akeh ditakokno iku jenis kamera opo sing cocok digawe aktivitas sing kecepatane duwur koyok nek kate ngefoto kegiatan olahraga. Aku mesti nyarano nganggo kamera action. Kamera action iku kamera digital sing nduwe sensor gambar CMOS dan isok nggampangno penggunane gawe nagkep sembarang kali jenis aktivitas objek, tapi hasile bakal tetep jernih, tajam, dan gak mblurek blas. Wes ngono ukurane luwe cilik timbang kamera biasa, tambah cocok nek digawe aktivitas berkecepatan duwur.

Topic: technology
Tahun 2019-an kuwi dimulai tambah akehe fasilitas kanggo masyarakat sing bisa ngelancarake urusan saben dina. Mulai transportasi kanthi urusan mangan. Salah sijine layanan sing duwe kabeh fungsi kuwi ojek onilne sing bisa ngeterake panganan. Profesi iki ibarate wong becik kang maringi pitulungan gawe bocah kos. Nganggo motor, jaket lan atribut sing ana jeneng perusahaane, tukang ojek iki dadi pilihan mahasiswa wayah tanggal tuwo utawa pas lagi akeh kegiyatan. Sajane ya bisa tuku panganan dewe, tapi biyasane ning ojek online luwih murah amarga bisa ngewenehi diskon. Tukang ojek iki pelayanane apik lan mesti ngelaporake kondisi antrian, menu, lan liyan-liyane uga bisa nerima pembayaran nganggo dhuwit tunai utawa digital.

Topic: food & beverages
Wong sing lagi stress kui iso awak dhewe delok seko rupane. Senadyan, stress kui mergo akeh pikiran, nanging uga ngaruh neng kondisi fisike wong. Biasane wong sing lagi stress kui kulit neng sekitar motone dadi ireng. Iki disebabke dheweke angel turu lan akeh begadangane. Wong sing lagi stress kui raine uga luwih pucet seko wong biasane. Nanging pucet rodo bedo karo wong sing lagi lara wetheng misale. Raine koyo ora seger wae. Wong sing lagi stress kui uga luwih angel mesem lan angel digawe guyu. Emosine dadi ora stabil. Biasane dheweke dadi luwih gampang nesu lan tersinggung karo perkoro-perkoro sing sepele.

Topic: slice of life
Tari Ranup Lampuan kuwi salah sijine tari tradisional saka Aceh sing fungsine kanggo mbuka pertunjukan lan nyambut tamu. Tari iki diciptakake taun 1959 karo seniman Aceh yaiku Yusrizal. Jeneng tari iki yaiku "ranup" sing artine godhong suruh lan "puan" sing artine wadah kuningan khas Aceh. Tarian iki sak durunge dimainke karo putra lan putri. Putra fungsine kanggo pengawal. Nanging amarga tarian iki durasine dawa banget, taun 1966 miturut para sesepuh adat, tarian iki kudu dipadetake lan dimainke karo putri. Jumlah penarine ganjil, yaiku minimal 5 kanthi 7 sing paling umum. Nanging yen luwih ya ora papa. Gerakan tari iki inspirasine saka wong sing lagi nginang. 

Topic: culture & heritage
Onok akeh banget jenise olahraga senam lantai iku. Salah sijine yaiku sikap lilin. Sikap lilin iku dilakoni dengan cara turu terus ngangkat sikil lurus menduwur terus ditopang nganggo tangan ndek pinggang. Manfaat sikap lilin iku onok akeh. Siji, ngelancarno sirkulasi darah.  Loro, ngelatih kekuatan ambek fleksibilitas. Telu, ningkatno kinerja sistem pencernaan. Terakhir, ningkatno kinerja sistem limfatik. Sikap lilin iki kudu dilakoni dengan cara sing tepak cek gak marakno cedera. Carane iku siji, ngeleset nang lantai sing wes dilapisi matras. Posisi lengan rapat ndek sampingne awak, terus rong tungkai lurus, sikil sisan dalam posisi rapat ambek lurus. Loro, angkat kedua tungkai lurus menduwur, terus kedua kaki lurus sisan diangkat. Telu, mulai unggahno pinggul menduwur, terus tahan pinggang nganggo kedua tangan. Jaga keseimbangan. Posisi geger sek nempel nang matras. Iku carane gawe sikap lilin.

Topic: sports
Jaman saiki, kejahatan iku tambah nemen dan isok kedaden nang ndi ae. Mergo iku, tambah akeh uwong sing masang CCTV nang omahe. Jenis CCTV sisan tambah variatif, salah sijine dalam bentuk bohlam. Dadi CCTV e iku nduwe fungsi ganda, yaiku gawe penerangan ambek ngerekam area sing terjangkau nang CCTV iku mau. Cara ngatur CCTV bohlam iku koyok ngene. Pertama, unduh ICSee Pro dan install nang hp. Loro, daftar akun nang kono terus login. Telu, petek tanda “+” sing onok nang pojok tengen duwur, terus petek “Set Up My Devices to Wifi”. Papat, enteni proses aplikasine gawe mindai kabeh perangkat CCTV nang sekitar kono. Limo, nek CCTV bohlam mu wes kedeteksi, pilihen perangkat iku dan gawe password anyar. Terakhir, atur jeneng perangkat terus petek “Simpan”. Wes mari deh.

Topic: technology
Aku gelek melok sembayang idul adha nang kampusku soale nag pas riyoyo iku maeng aku mesti ora mule soale nanggung preine mok sedelok. Lah riyoyo idul adha iku yaiku riyoyo sing biasane akeh wong gowo hewan ternak digawe korban sak wise mari sembayang kanggo ngenang peristiwa sing kedaden ambek nabi ibrahim a.s. Sak liyane iku yo ono acara nyembeleh hewan qurban maeng ambek bagi-bagikno hewan ternak sing wes dikumlno nang latare masjid kanggo dibagek-bagekno ben wong sing ora iso korban iso ngerasakno daging korban. Mangkane dino riyoyo iki asline sing paling nyenengno kango wong-wong soale akeh daging gratis terus biasane yo ono mangan-mangan bareng.

Topic: religion
Rapai iki salah siji alat musik saka Aceh kanggo ngiringi tari-tarian aceh. Fungsine kanggo ngatur ritme musik lan ditabuh nganggo tangan kosong. Bentuke rapai iki kaya rebana nanging luwih abot lan swarane luwih banter amarga ana kerincinge lan nabuhe kudu banter. Rapai iki rangkane digawe saka kayu lan ditutup kulit. Rapai iki miturut sejarahe ana hubungane karo persebaran Islam ning Aceh. Kamangka lagu-lagu sing ditabuh nganggo rapai iki umume nganggo lagu-lagu islami lan shalawat. Rapai iki pertama ditabuh ning abad ke-11, yaiku ning Banda Khalifah sing saiki dadi wilayah Gampong Pande, ning ibukota Banda Aceh. Ning Gampong Pande iki uga isih akeh peninggalan sejarah sing isih terawat. 

Topic: culture & heritage
Aku pas SD kui ora iso banget pelajaran basa Jawa. Aku durung kebiasa karo basa daerah kui mergo aku lagi pindah seko luar kota. Salah siji bab sing dipelajari neng mata pelajaran basa Jawa kui alat musik tradisional. Alat musik tradisional seko jawa yaiku gamelan. Sing gawe mata pelajaran kui angel, awak dhewe kudu ngapalke jeneng-jeneng lan cara mainke gamelan kui. Masalahe, gamelan kui dudu siji alat musik nanging kumpulan seperangkat alat musik. Piranti gamelan kui akeh banget lan bentuke mirip-mirip. Dadi pas ujian basa Jawa babagan alat musik kui, aku bingung. Aku mung ngiro-ngiro wae endi sing cocok seko jeneng dibandingke karo gambare.

Topic: culture & heritage
Saiki pertandingan piala dunia diadakno nang Qatar Pertandingan iki termasuk pertandingan piala dunia nang bidang bal-balan. Bal-balan iki pemaini ono suwelas sak kiper. Nah sing tanding iku jelas rong kelompok terus kudu ono sing menang ambek seng kalah. Terus nang bal-balan iku maeng yo duwe wong sing digawe negakno peraturane balbalan sing jenenge wasit. Wasit iku temen-temen kudu adil soale nag ora adil mesti marakno mangkel pemaen. Terus kadang iso dadekno tawuran barang. Terus tibake wasit iku yo akeh ora mok siji tok nang tengah lapangan ngasi bal-balane maeng. Wasit iku ono wasit inti, Wasit Hakim Garis, Asisten wasit, Wasit Cadangan.

Topic: sports
Biyen pas aku tuku laptop mesti dianjurno karo koncoku nag ora oleh kesusu mundak ora tepak. Terus koncoku yo ngandani nag golek laptop iku kudu dicocokno ambek keperluane disek kanggo opo soale iku pengaruh nang laptope. Terus sakliyane nyesuaikno kebutuane yo kudu nyocokno modale sing digawe tuku iku maeng sak piro, soale nag ora cukup yo ora enak. Terus ojo lali didelok speke laptop iku maeng pas opo ora ambek kebutuhane, soale saiki akeh wong sing angger tuku tapi ora ngerti kebutuhane gawe opo, mari ngunu pas wes getuku iku geton laptope ora iso mlayu banter mergo speke iku ora nututti kebutuhan kerjone. Dadi ancene nag tuku laptop iku kudu ati-ati ben ora sampek kebijok.

Topic: technology
Nyiapno awak kanggo ngadepi bencana alam iku ancene pentinge pol, opo maneh koyok daerah sing biasane iku gelek kenek bencana alam contone koyok banjir. Nah persiapan iku maeng gunane iku yo ben iso ngadohi perkoro sing ora pengen kedaden ambek ora sampek kelangan barang sing ancene regane larang ambek kebutuhan sing ancene digawe sak bendinane. Mangkane persiapan iku kudu bener-bener ono. Koyok nang daerahe koncoku sing gelek ono banjir, deke iku mesti nyiapno barang-barange nak apan wayae rendeng mesti disimpan nang duwur loteng sing sekirane iku ora kenek banjir. Terus bocahe yo gelek ngaleh nang pamane sing seje kecamatan polahe kenek banjir iku maeng.

Topic: slice of life
Rong tahun kepungkur Bayu kaget amarga ana omben-omben kang misuwur banget kang kasebut dalgona kopi. Dalgona kopi mara-mara dadi salah siji omben-omben kang digandrungi masarakat Indonesia. Omben-omben kang digawe saka kocokan kopi bubuk lan banyu panas iki misuwur amarga wong Indonesia padha ora duwe gawean nalika ana pagebluk Covid-19 lan ana prentah kudu ning omah wae. Bayu uga njajal nggawe dalgona kopi lan diunggah ana ing sosial media kayata youtube, twitter, tiktok, lan sapanunggale. Amarga video kang diunggah Bayu ana ing sosmed viral, kanca-kancane Bayu padha melu njajal nggawe kopi dalgona miturut resep kang diwenehi Bayu. Kopi dalgona dadi omben-omben anyar kang ana ing saben cafe. 

Topic: food & beverages
Menungsa kuwi diwenehi akal ben bisa mikir lan nemu babagan sing bisa marai dekne nyaman. Salah sijine yaiku ning panggon nyambut gawe. Ibarat wong sing urip ning jaman purba, wong sing nyambut gawe kuwi padha karo nyedhaki sumber panganan sing uga bisa dadi rebutan wong sing ana ning kiwa lan tengene. Kadhang, ning kantor iki uga ana sing saling sikut karo kanca kerja lan iki sering dibahas ning jurnal psikologi. Kanggo ngadepi tantangan kuwi, awak dhewe kudu kerja kanthi profesional miturut kapasitas sing dinduweni. Banjur awak dhewe kudu paham yen kabeh pujian, koreksi, lan uga kesenengan ning kantor kuwi sifate ya sementara lan ora usah digawe stres kanthi ilang motivasi kanggo kerja. 

Topic: business
Yen pengen nonton film nanging ora pengen ruwet karo aplikasi, ana salah sawijine web sing nyediakake tontonan yaiku bioskop online. Bioskop iki nyediakake film-film festival lan nduwe sistem sewa per film sing ditayangake. Film ning web iki wes mesti kualitase apik amarga produksine ya wis kelas manca negara. Carane gawe nonton film iki ya mbuka web, kaping pindho milih film sing arep ditonton miturut kategori lan regane. Ana film-film sing ora ditayangake ning bioskop nanging isih ada penjelasan kanggo film sing bisa diwaca dhisik. Yen wes rampung, film kuwi mau dibayar nganggo dompet digital sing wis disediakake. Regane limang ewu sampe sepuluh ewu kanggo 24 jam penonton bisa mbuka film kuwi.

Topic: leisures
Akeh uwong sing jijik ambek iwak lele. Hal iku mergo jaman mbiyen lele iku urip nang empang terus biasane mangan telek e sopo ae sing lewat nang kono. Tapi nek jaman saiki lele sing urip nang empang koyok ngono gak oleh dipancing gawe mangan. Saiki akeh juragan ternak lele sing angon lelene nang tambak. Lele ternakan iku mau dikeki mangan nganggo pelet khusus. Dadi saiki akeh bakul penyetan sing milih kulakan lele nang juragan ternak lele sing kualitase luwe terjogo dan terpercaya. Dadi gak usah wedi ambek jijik maneh soale lele jaman saiki pasti resik dan rasane pun sek tetep enak.

Topic: food & beverages
Saiki awak dhewe iso tuku HP tiruan sing bentuke mirip banget karo HP sing larang sing akeh wong kepengen. Nanging awak dhewe ora oleh kepengen mung mergo bentuke sing podo. Bentuke iso podo nanging layanan lan kwalitas sing dikei kui bedo banget. HP tiruan iki kerep disebut HDC. HP HDC akeh banget kekurangane. Kekurangan sing paling gedhe kui perusahaan sing gawe HP model koyo ngene iki ora cetho. Dadi awak dhewe ora mungkin entuk garansi pas tuku HP HDC. Mergo perusahaan sing ora jelas iki uga, yen HPne kui rusak, awak dhewe ora iso reparasi HP kui. Sing keloro, performane kui adoh banget seko HP sing dijiplak.

Topic: technology
Jarene koncoku nag jawa timur wisata sing paling apik yo iku sekitare gunung bromo. Mangkane akeh wong-wong sing pengen dolan mrono masio panggonane adoh teko desoku. Pas aku browsing nag internet, Wisata bromo langsung metu disi'i. Terus nyudohno pemandangan sing apike pol. Padal nag jareku, panggonan apik digawe wisata iku cukup karo panggonan sing iso gawe ati seneng ambek murah. Tapi ancene nag kono iku apik temenan pemandangane. Salah sijine situr terkenal nag indonesia yo beritakno nag neng kono ancene akeh wisata sing apik-apik, koyok contone puncak penajakan, Bukit teletubies, lautan pasir bromo, ambek liyan-liyane. Teko brita iku maeng akhire aku dadi kepingin dolan mrono, tapi emboh kapan.

Topic: leisures
Jaman modern iki wes akeh wong sing kepikiran kanggo dodolan teko omah masio iku ora gede paling gak iso gawe usaha cilik-cilikan ben iso hasilno duwek. Pikiran koyok ngunuku iku yo termasuk salah sijine kreatifitasi wong sing pengen dadi wirausaha, terus iku yo termasuk wong sing iso manfaatno peluang kanggo buka lapangan penggawean. Nah wong sing dodolan teko omah maeng yo pirang-pirang wujute contone koyok dodolan klontong utowo keputuhane wong sing ono nang sekitare maeng, terus dodol pulsa, mari ngunu dodolan kebutuhane pawon, ambek liyan-liyane sing ancene duwe peluang nang lingkungane wong sing dodolan teko omah maeng. Soale kadang dodolan nang ora cocok ambek kebutuhan iku yo ora payu.

Topic: business
Pas preinan semesteran taun 2018, aku dolan neng panggon simbahku dhewekan. Ibuku karo adiku wis seko kono rong minggu sak durunge. Mergo pas kui aku ora sempat dono bareng, pas wektu wis selo aku dolan dhewe dono. Aku neng kono sekitar 2 minggunan. Pas arep bali aku dikon gowo oleh-oleh sak kerdus karo eyangku. Kerduse kui isine oleh-oleh khas Bogor, yaiku olahan tales koyo kripik tales. Uga ono cemilan-cemilan liyane koyo stik keju, kering kentang, lan liya-liyane. Eyangku kui uga gawani aku Roti Venus utowo roti unyil. Roti sing paling tak senengi sak donyo kui. Aku seneng lan bersyukur banget wis digawani panganan sak mene okehe, nanging aku bingung carane aku gawane engko piye.

Topic: culture & heritage
Wes guduk hal sing asing nek mahasiswa iku diwajibno gawe ngelakoni KKN nang desa-desa terpencil. Tujuane iku gawe nggowo perubahan nang desa iku ben dadi luwe maju. Kadangan mahasiswa iku wes nyusun rencana sing mateng, tapi akeh banget gak kelakone. Salah siji alesane iku mergo wargane sing durung nerimo mereka. Tapi ancene sih, nek awak dewe kepingin sembarangane pas KKN iku isok lancar, awak dewe iku kudu isok memikat kepercayaan wong desa kono disik. Sing paling digatekno iku yaopo interaksi mahasiswa KKN mau nang masyarakat kono. Dadi gawe awakmu sing kate utowo lagi KKN, gawe en warga desa nerimo kedatanganmu dan akrabno diri ambek warga kono ben program kerjamu isok lancar kabeh.

Topic: slice of life
Sapa sing ora ngerti MCD? salah siji restoran panganan instan utawa fast food sing misuwur ana ing Indonesia. Dewi mahasiswa sing lungguh ana ing semester 5 saben dina bisa dolan ana ing MCD. Alesane Dewi meh saben dina ana ing MCD yaiku kanggo garap tugas kuliahe. Swasana ing MCD senajan mesthi rame, nanging tetep enak kanggo ngerjakke tugas. Dewi biyasane tuku panganan sing enteng kayata mcflurry, kentang, utawa burger. Panganan enteng iki ngancani Dewi ngerampungke tugas nganti tengah wengi. Dewi bisa sampe tengah wengi ana ing MCD amarga restoran iki buka 24 jam saben dina. Kadang yen males dewean, Dewi ngajak kanca-kancane kanggo ngerjakke tugas bareng ana ing MCD. 

Topic: food & beverages
Sopo sing durung tau nang Malioboro? Malioboro iku salah siji pusat wisata sing wajib dikunjungi nek awakmu nang Jogja. Onok sing ngomong sisan nek Malioboro iku dadi ikone kota Jogja. Pokoke nek krungu kata Jogja, pasti ilinge Malioboro. Jalan lurus sing dihiasi lampu kota ndek setiap sudut dalane dadi kekhasan jalan Malioboro. Opo maneh nek pas bengi, cocok banget digawe foto-foto. Selain iku, Malioboro iki dadi salah siji pusat belonjo oleh-oleh teko Jogja, terutama klambi. Mulai teko kaos oblong sampe batik onok kabeh nang kene. Dalanan Malioboro pun yo gak tau sepi rek mbasio dino biasa. Soale gak mek pengunjung luar kota ae, tapi wong Jogjane dewe yo senengane mlaku-mlaku nang kene.

Topic: leisures
Onok akeh kegiatan sing isok dilakoni pas lagi nganggur. Lek aku seringe nek nganggur pasti nulis. Nulise gak koyok pas aku kerjo, aku seringe nulis crito fiksi nek nganggur. Opo maneh nek meneng terus hapean, pasti engkok moro onok ae ide aneh-aneh sing muncul. Timbangane dipendem, mending langsung ditokno dalam bentuk tulisan. Nek wes kadung kebarus, kadang aku isok nulis crito fiksi sampe 20 lembar dewe. Jenis crito sing tak tulis iku biasane fanfiction, yaiku crito sing pemeran nang critone artis utowo idola senenganmu. Tapi aku gak pede nek kate mbagikno hasil tulisanku nang blog, dadi seringe crito iku mendem nang folder pribadiku dan akhire mesti tak wacani dewe.

Topic: leisures
Bukit Kali Kuning wonten cerakipun Gunung Merapi nate viral dados panggonan wisata sakderengipun letusan Gunung Merapi warsa 2010. Nanging pintung taun lajengipun, inggih punika wonten 2017, Bukit Kali Kuning dados wisata ingkang viral malih kangge foto-foto. Pemandanganipun Gunung Merapi saged dados latar belakang foto supados katon endah lan estetik. Mirsani kaendahan Bukit Kali Kuning paling pas menawi nyambi ngunjuk kopi bareng kulawarga utawi pasangan. Bukit Kali Kuning ugi saged dados panggonan kangge kemah utawi outbound training. Swara jangkrik ingkang damel ati ayem kathah sanget wonten bukit menika. Wonten mriku wonten Mata Air Umbul Wadon hasil letusan Gunung Merapi. Mata air menika boten nate garing senadyan mangsa ketiga. 

Topic: leisures
Dodolan saka omah iki ide sing apik amarga nguntungake lan ora marai kesel. Nanging ide iki uga mbutuhake ketelatenan sing dhuwur amarga ning omah iki panggone kudu ndelok saka lingkungan lan tergantung arep didukung apa ora. Kanggo wong sing pinter nggolek pasar lan kesempatan, dodolan ning omah iki pancen nyenengake amarga isih bisa nyambi reresik utawa nyambi karo istirahat. Nanging yen ora pinter ya kalang kabut amarga sepi lan bingung arep ngapa. Kamangka, dodolan saka omah oki uga untung-untungan amarga kudu pinter manfaatke keadaan sing ana kaya lahan, pembeli, promosi, lan uga ndelok ning lingkungan kuwi ana saingane apa ora. 

Topic: business
Umume, sekolah iku gunane ben arek isok entok ilmu akademis. Nek perkoro ilmu non-akademis, iku isok dientokno nang njobo sekolah. Salah sijine iku dengan melu ekskul olahraga. Kadang ngono onok arek sing males dikon melu ekskul dan milih dolen. Padahal ekskul iku akeh banget manfaate gawe arek sekolah. Siji, ningkatno aktivitas fisik gawe arek. Loro, nyehatno awake arek. Telu, mbentuk kepribadiane arek. Papat, ngembangno kemampual sosialiasi gawe arek. Terakhir, ningkatno prestasi arek nang sekolah. Teko akehe manfaat iku mau, coba jelasno nang arek iku mau, sopo eroh de’e dadi tertarik gawe melu ekskul. Dan gak usah ditunda-tunda maneh, langsung ae dilakoni saiki.

Topic: sports
Isuk-isuk enake ngombe kopi anget utowo teh anget. Ngombe sing anget-anget kui ora lengkap nek ora nganggo gorengan. Gorengan sing paling cocok dipangan isuk-isuk kui gedhang goreng. Yeng ora iso tuku cemilan kui neng bakul gorengan, gawe dhewe neng omah kui gampil og. Bahan utamane mung gedhang, tepung, gulo, karo banyu. Gedhang sing dienggo iki paling pas nganggo gedhang kepok. Gedhang kepok kui cocok mergo iso duwe tekstur sing paling kokoh. Sing kepisan, siapke odanane. Campur tepung, gulo, karo banyu tekan kekenthelane pas. Banjur cemplung pisang sing wis dibentuk mau neng adonane basahkui. Yen wis roto, langsung iso digoreng tekan warnane kuning kecoklatan.

Topic: food & beverages
Onok salah siji game sing gak akeh uwong eroh tapi asik buanget dan dadi favoritku karo adekku, yaiku Neighbour from Hell. Dadi dolene iku awakmu ngedalani misi gawe ngerusak perabotane omah iku cek pemilik omahe iku ngamuk. Tapi awakmu gak oleh sampe konangan pemilik omah iku ben isok menang. Dan permainan iki iku bener-bener menegangkan, sampe aku karo adekku nek dolen iku kudu bareng-bareng ben isok menang. Dan tambah munggah level e, misine tambah angel dan tambah marakno tegang. Kadang ngono nek kate kate konangan, aku karo adekku mbengok karepe dewe saking panike. Tapi teko kono mau serune, makane aku karo adekku betah gawe dolan iku.

Topic: technology
Wong nyemil iku biasane amarga keluwen lan kurang wareg anggone mari mangan sega. Cemilan bisa digawe saka apa wae. Aja lali yen cemilan bisa nggarai bobot mundak. Nanging yen awake kepengin nyemil nanging bisa tetep diet bisa nggawe cemilan kayata yoghurt, buah apel, edamame, lan kacang tanah. Panganan iku rendah kalorinlan aman kanggo wong sing diet. Yen jeleh mangan iku thok, ana pisan cemilan sing bisa digawe saka campuran bahan iku mau kayata gedhang sing dicampur karo selai kacang, apukat lan keju, greek yoghurt sing dicampur bluberi lan madu. Bahane gampang ditemokake lan carane gampang banget gue nyampur-nyampur bahan sing ana.

Topic: food & beverages
Lingkungan omah kuwi sing paling didelok yaiku budhaya lan adab nduwe tangga. Yen tanggane kepenak lan gayeng, mestine lingkungan omah iki uga nyaman dipanggoni. Tangga sing apik kuwi yaiku tangga sing ngeregani privasi. Jaman saiki, akeh banget tangga sing ora bisa ngeregani privasi lan uga rahasia. Akeh tangga sing ngerasa yen masalah wong liya kuwi penting banget dadi kudu diomongake. Sing marai ora nyaman yaiku wong sing seneng ngomongake eleke tangga lan seneng nggunemi wong. Guneman iki kadhang uga ora penting lan malah marai lara ati amarga ditambah-tambahi. Kamangka, yen arep milih perumahan kuwi uga kudu sing kepenak lingkungane lan bisa dadi sendenan yen lagi butuh. 

Topic: slice of life
Suhu neng gunung kui adem baget. Awak dhewe iso keno hipotermia neng kono. Senadyan, awak dhewe wis bioso keno adem lan kerep munggah gunung, awak dhewe tetep iso keno penyakit iki. Yen ono wong sing keno hipotermia, awak dhewe iso ngelakoke beberapa hal. Sing kesiji, awak dhewe kudu mindahe wonge kui neng panggon sing luwih kering lan anget. Sing keloro, awak dhewe iso copot kelambine sing teles lan nek iso salin klambi sing isih gareng. Sing ketelu, awak dhewe iso gawe iso gawe wonge kui anget. Carane iso dikemuli nganggo kemul lan jaket. Sing kepapat, yen wonge kui sisih sadar, awak dhewe iso ngekei banyu anget lan nek wis ora sadar, awak dhewe ngekei napas buatan.

Topic: slice of life
Dadi tanggo sing apik kui ora gampang. Senadyan, awak dhewe ora begitu cocok karo lingkungane. Nanging, awak dhewe tetep kudu dadi tonggo sing apik lan ramah. Supoyo awak dhewe iso dianggep apik karo tonggone dhewe, ono beberapa hal sing iso awak dhewe lakoke. Sing kesji, awak dhewe iso melu kabeh kegiatan sosial sing ono neng lingkungane dhewe. Sing keloro, awak dhewe iso niliki tonggone dhewe sing lagi lara. Sing ketelu, awak dhewe iso nyapa tonggo-tonggone dhewe pas lagi papasan neng dalan. Sing kepapat, pas awak dhewe lagi selo, awak dhewe iso dolan neng omahe tonggo dhewe utowo serawung neng cakruk utowo angkringan sing cerak omah.

Topic: slice of life
Dolan ing panggon wisata viral iku nyenengke banget. Nalika kene upload foto ing panggon iki, kabeh wong langsung bisa nebak kene ana ing ngendi. Kadhang ana sing gur nakok "iki ta panggon viral kae?", lan macem-macem reaksi liyane. Yen wis ngono, panggon iki bakal luwih viral amarga kabeh wong padha kepengin ngerti endi se panggon viral iku. Nanging panggon viral iku uga kudu diramut. Kanggo pengelolan panggon wisata sing viral kudu dieling-eling yen panggon viral kaya ngene bakale bertahan suwi nalika diramut terus. Yen sak walike utawa yen ora tau diramut, panggon viral ngene iki bakale mung bertahan kurang luwih setaun. Mula ayo padha ngeramut bareng-bareng panggon wisata sing wis ana iki!.

Topic: leisures
Werni abrit kaliyan porsi ingkang ageng dados ciri khas daharan saking Korea. Daharan kados tteokbokki, buddae jigae, ayam bumbu, kaliyan mi ramen gadhah ciri khas ingkang mekaten mila sampeyan ingkang dahar daharan Korea bakal tuwuk kanthi langkung awet. Khusus kangge tteokbokki, werninipun boten abrit kemawon. Wonten jinising tteokboki ingkang raosipun boten pedes kados tteokboki ingkang abrit. Kula langkung remen tteokboki menika ketimbang tteokbokki biasa. Asmanipun rose tteokbokki. Raosipun saos rose tteokbokki boten sami pedes kaliyan tteokboki biasa. Saosipun langkung gurih amargi ditambah susu kaliyan krim. Susu kaliyan krim damel werninipun saos dados oranye. Sanesipun rose tteokboki, daharan kados donkatsu kaliyan pasta ugi wonten ingkang versi rose.

Topic: food & beverages
Saiki, ora akeh kawulo enom sing pengen dadi petani. Padahal, saiki petanine neng Indonesia kui wis akeh sing wis sepuh. Yen ora ono regenerasi seko bocah sing enom, awak dhewe iso ora duwe petani neng masa depan. Petani kui perane penting kanggo negoro iki. Soale, petani kui sing iso jogo cadangan pangan lan misale luwih, kaluwihane kui iso didol neng luar negeri. Yen ora ono sing ngelanjutke, awak dhewe iso-iso kekurangan pangan lan iso ngalami krisis pangan. Negoro iki ora iso ngandelke impor terus kanggo nyukupi kebutuhan pangane. Awak dhewe iso bangkrut lan danane dadi luwih fokus neng babagan panganan timbangane sing liyane, misale dana kanggo pendidikan.

Topic: slice of life
Lading iku alat sing digawe motong benda. Onok macem-macem jenise lading, salah sijine lading pawon. Lading sing iki fungsine gawe persiapan karo pembuatan panganan. Mbasio onok lading pawon sing serbaguna, onok macem-macem jenis lading pawon sing khusus digawe hal spesifik sing luwe apik. Onok beberapa jenis lading sing paling umum digawe nang pawon. Siji, lading daging fungsine gawe motong daging. Loro, lading bergerigi sing biasane digawe ngiris roti. Telu, lading pengupas sing biasane digawe ngupas kulit panganan, contohe kulit kentang. Papat, lading koki sing paling akeh fungsine, isok motong sayuran sampe motong daging. Limo, lading balung sing biasane digawe misahno daging teko balunge.

Topic: food & beverages
Probolinggo ancene duwe objek wisata sing apik-apik. Tapi nag pengen golek sing nyempel utowo sing sengedan ora patek umum utowo rame. Yo air terjun madakaripura iki sing paling apik. Air terjun iki nguwei pemandangan sing paling apik dewe nag daerah jawa timur soale pemandangan sing diwehno nang gone pengunjung ora mog air terjun tok. Tapi pas mlaku nang air terjune pengunjung sing dolan mrono yo disuguhno karo pemandangan kali sing banyune beninge pol ambek banyu sing milih deres koyok air terjun sing lilih nag pinggir-pinggir watu. Dadine nag mlaku nang air terjune ora kroso nag dalane  sak benere adoh soale pemandangane apik'e pol. 

Topic: leisures
Tanda-tanda Gunung Merapi kate meletus wes dikabari ket adoh dino. Status e wes berubah teko siaga dadi awas. Weroh ngono, Yudi langsung ngongkon bojo ambek anak-anake gawe packing. Rencanane de’e ambek keluargane bakal ngungsi nang Tasikmalaya alias omah wong tuwone. De’e sisan ngongkon kabeh gawe nggowo barang-barang sing penting. Pas wes mari packing, sesoke Yudi langsung berangkat. Ndelok ngono, kabeh tonggone podo ngerasani de'e. Jarene alay, mek perkoro gunung meletus ae kudu ngungsi koyok ngono. Tapi Yudi gak ngurus. Mending antisipasi ket awal timbangane engkok maleh repot karepe dewe. Nek wes ngene kan gak bakal getun. Pas engkok omahe kenek bledug, garek diresikno tok, gak atek nggolek barang-barang penting iku mau.

Topic: slice of life
Rujak cingur iki panganan tradisional khas teko Suroboyo. Jeneng cingur iku asale teko cingure sapi sing direbus terus dicampurno nang rujake. Bumbu utamane rujak cingur iki bahane teko petis ambek kacang tanah sing diulek nang cowek gede. Rujak cingur iki biasane terdiri teko timun, krai, bengkoang, pencit, nanas, trus ditambah lontong, tahu, tempe, bendoyo, karo sayur-sayuran koyok cambah, kankung, ambek kacang panjang. Penyajiane yaiku kabeh bahan dideleh nang cowek sing wes onok bumbune terus diulek dadi siji. Nek wes kecampur kabeh, baru dikeki cingur nang duwure. Rujak cingur iki onok rong jenis, biasa ambek matengan. Bedane nek matengan iku gak atek ditambahi buah-buahan. Rujak cingur iki biasa dipangan bareng krupung kampung.

Topic: culture & heritage
Pas melok ngelakoni ekskul bal-balan. Bocah-bocah mesti dikongkon ambek disarano gawe sepatu bal, soale nag ora gawe sepatu bal biasane nag bal-balan utowo latihan mesti nag gak kebreset yo blusuk bolahe sikile ora iso oleh pancatan nag pas mlayu. Terus sak durunge maen bocah-bocah yo dikongkon senam gawe ngelemesno awak disek sak durunge maen. Soale nag gak ngunu mesti perkoro sing ora dikarepno biasane metu koyok weteng sunduken, terus endas nggliyen ambek akdang ono sing mutah-mutah barang. Terus sak liyane iku yo mesti ono anjuran liyane maneh yaiku mangan sak cukupe ben ora keleson nak pas melok kegiatan iku maeng. Yo ancene iku maeng kudu dituruti sarane  ben enak oleh melok olahraga iku maeng.

Topic: sports
Bengi-bengi kui aku dikontak karo konco SMAku, Hanan. Dheweke ngejak aku kajian neng Jogokariyan. Pas SMA kui awak dhewe kerep melu kajian bareng lan pas kuliah uga ngono, nanging luwih arang. Kajiane kui dimulai seko esuk utowo bar subuhan tekan wengi. Kajian kui diisi karo ustaz-ustaz sing terknal, termasuk Ustaz Salim A. Fillah. Koncoku kui seneng banget karo ustaze kui. Naning sayange, dino kui ngepasi banget aku lagi ana acara sing wis direncanake ket biyen-biyen. Aku ngomong neng Hanan yen aku isone melu sing bengi, kui wae aku rung iso janji yen tenanan mangkat. Pesan kui ora dibales-bales karo Hanan. Lan akhire, aku lan koncoku dadine ora ono sing mangkat.

Topic: religion
Trampolin iku alat sing terdiri teko kain sing kenceng terus diregangno nang duwur bingkai baja sing nganggo akeh per sing ngelingkar. Trampolin iki biasane digawe arek cilik gawe lompat-lompat. Timbang lompat nang tanah langsung, arek cilik pasti luwe seneng lompat nang trampolin, termasuk awakku pas cilik mbiyen. Hal iku mergoe lompat nang trampolin iku isok luwe mumbul timbang nek lompat teko tanah biasa. Wes ngono, dadakno lompat-lompat nang trampolin iku isok dadi bentuk olahraga sisan lho. Lompat lompat ngono tok iku isok ngebakar kalori akeh banget nang njero awak iki. Hal-hal sing isok ngebakar kalori iku isok dikatakno dadi bentuk olahraga fisik. Dadi dolen trampolin iku isok disebut lagi olahraga.

Topic: sports
Aku tau dijak koncoku dolan nang klenteng, awitane kau ora ngerti opo sing jenenge klenteng iku. Tibak'e koncoku ngandani nag klenteng iku panggonan ibadahe deke. Yo ancene koncoku kan bocah cino. Lah nag kelnteng iku bentuke yo apik koyok bangunan-bangunan cino ngunu. Warnai yo mirip ambek khas sing ono nang cino. Terus sing garai apik maneh, iku arsitekture iku bedo ambek bangunan-banguan sing ono nag cino umume. Tapi ancene sing jenenge klenteng iku bangunane duwe ciri khas sing ora podo ambek bangunan omah sing nang cino. Dadi ancene klenteng iki bentuk yo kusus kanggo klenteng. Mangkane teko gayai ambek bentuke seje ambek unik.

Topic: religion
Sajane Heru kuwi pengen banget kerja ning kantor sing luwih bebas, yaiku kantor sing jarene apik amarga budhayane sing ngurmati para pegawe. Nanging dekne malah ketampa ning kantor sing suasanane ora kepenak amarga akeh banget aturan lan pemimpine ora tau nggatekake para pegawene. Beban kerja sing ning kantor kuwi uga marai stres, apa maneh yen wayah akhir taun. Akhire, Heru milih metu saka kantor lan mulai usaha dodolan panganan ning omah. Heru mbuktikake yen ora kabeh kantor kuwi kepenak dadi panggonan kerja. Banjur taun ngarepe, Heru wes ana kepengenan kanggo daftar kerja maneh ning panggonan sing luwih layak lan luwih sehat lingkungan kerjane.

Topic: business
Wong sing katene sholat iku wajib hukume gawe wudhu. Tapi kadang onok situasi sing marakno awak dewe gak isok wudhu. Nek semisal ngalami koyok ngono, berarti isok diganti ngelakoni tayamum. Tayamum iku bersuci nganggo debu sing resik. Tayamum iku oleh dilakoni gawe uwong sing lara dan gak isok kenek banyu, musafir, terus nang panggon sing lagi kekeringan sampe gak onok banyu blas. Tayamum iku onok tata carane. Siji, siapno debu sing resik. Isok debu teko tembok utowo koco. Loro, disunnahno madep kiblat. Telu, niat nang njero ati. Papat, basuh seluruh rai sampe roto kabeh. Limo, basuh seluruh pergelangan tangan tengen sak sela jari, terus lanjut basuh seluruh pergelangan kiwo. Mari deh.

Topic: religion
Banyuwangi misuwur karo panggon plesir kayata Kawah Ijen. Ing Kawah Ijen uga bisa ndelok fenomena geni sing warnane biru utawa kasebut blue fire. Kanggo bisa ndelok blue fire iki, kudu munggah utawa ndaki gunung sing dhuwure kurang luwih 2368 meter. Sawise iku, nalika munggah paling apik pas wayah bengi supaya pas tekan ana ing puncak Kawah ijen iki pas isuk supaya bisa ndelok blue fire. Supaya ora kepegelen nalika munggah kudu duwe persiapan. Nomer siji, latian fisik amarga munggah gunung kurang luwih 3 jam. Nomer loro, gawe klambi sing kandel. Nomer telu, nggawa sentolop supaya bisa madangi dalan. Sing terakhir, aja lali sangu panganan. Ora perlu akeh-akeh supaya ora abot, sing penting bisa kanggo ngganjel weteng nalika keluwen ana ing dalan.

Topic: leisures
Nalika SMP, aku duweni jagoan yaiku pemain basket. Jenenge Stephanie, bocah wedok sing lair ana ing Surabaya lan wis dadi atlet basket sing paling diwedeni ana ing Jawa Wetan. Stephanie duwe skill basket sing ora kabeh duwe. Carane mlayu sangar banget, dheweke bisa ngindari musuhne kanti selo, cara maine ora gupuh lan bisa nggetak sapa wae sing ngalangin dalane. Sthepanie akeh sing seneng amarga saliyane dee jago nalika basket, dheweke uga ayu banget. Mripate sipit, kulite putih, yen ngguyu mripate ora ketok saking sipite, lan yen ngomong alus banget swarane. Aku seneng banget amarga tau bisa tanding basket bareng Stephanie ning salah siji lapangan sing ana ing Surabaya.

Topic: sports